春莊走筆
作者：王績
朝代：唐

paragraphs: 野客元圖靜，田家本惡諠。
枕山通箘閣，臨磵創茅軒。
約略栽新柳，隨宜作小園。
草依三徑合，花接四隣繁。
野婦調中饋，山朋促上樽。
曉羹猶未糝，春酒不須溫。
賣藥開東鋪，租田向北村。
夢中逢櫟社，醉裏覓桃源。
猪肝時入饌，犢鼻即裁褌。
自覺勳名薄，方知道義尊。
所嗟同志少，無處可忘言。